Title: 1. Miten kieleen saadaan uusia sanoja?
Course: Kielitietoa ja kulttuuria - ruotsin kielen opinnot korvaava kurssi

Osion tavoitteet ja arviointi

Tavoitteena T1

- Ymmärrän, miten kieleen tulee uusia sanoja.

Tavoitteena H3

- Ymmärrän, miten kieleen tulee uusia sanoja.
- Löydän eri tavoin muodostettuja sanoja omasta kielenkäytöstäni.
- Tiedän esimerkkejä uudesta sanastosta.

Tavoitteena K5

- Ymmärrän,  miten kieleen tulee uusia sanoja.
- Löydän eri tavoin muodostettuja sanoja kielestä.
- Tunnen erilaisia sananmuodostustapoja.
- Löydän omasta ammattisanastostani eri tavoin muodostettuja sanoja.
- Tunnistan kielen uusia sanoja.
- Tiedän, millaista kielen vanha sanasto on.

Miten kieleen tulee uusia sanoja?

Maailma muuttuu jatkuvasti: uusia tavaroita keksitään ja uusia ilmiöitä syntyy. Samalla ennen arjessa tarpeelliset esineet poistuvat käytöstä ja monet ilmiöt jäävät historiaan. Myös sanasto muuttuu tarpeettomaksi jäävien tavaroiden ja asioiden jäädessä pois arkielämästä ja samalla ihmisten puheesta. Arkipuheessa ei enää käytetä esimerkiksi sanoja tiinu, karkku tai tulusrauta, joita käytettiin tiheään vielä reilut 100 vuotta sitten. Karkun ja tulusraudan ovat korvanneet tulitikut, sytyttimet tai sytkärit, tiinun pakastin, säilöntäaineet ja koko elintarviketeollisuus. Täysin tuntemattomia termejä nekin vielä parisataa vuotta sitten.

Suomen kielen vanhimmat sanat ovat ainakin yli 5 000 - 6 000 vuotta vanhoja sanoja, jotka ovat olleet olemassa jo suomen varhaisimmassa muodossa, kantauralissa tai sen jälkeisessä kielimuodossa suomalais-ugrilaisessa kantakielessä. Kyseiset sanat ovat esimerkiksi ruumiinosien nimityksiä, kuten pää, käsi, suu, kieli, luu, poski ja jalka, sukulaissanastoa, kuten isä, setä, miniä, vävy, anoppi, appi ja käly, luontosanastoa, kuten puu, kuusi, koivu, pihlaja ja tuomi, ja asumiseen liittyvää sanastoa, kuten tuli ja kota. Uusille tavaroille, asioille ja ilmiöille annettavat nimet syntyvät usein kielen eri elementtejä yhdistelemällä ja muuntamalla tai lainaamalla sanoja muista kielistä.