Title: Kurssin aloitus: ohjeet ja arviointikriteerit
Course: Kielitietoa ja kulttuuria - ruotsin kielen opinnot korvaava kurssi

Tervetuloa kurssille Kielitietoa ja kulttuuria! Yhden osaamispisteen laajuinen kurssi on ammatilliseen perustutkintoon kuuluva kurssi, jolla voi korvata ruotsin kielen pakollisen kurssin Viestintä ja vuorovaikutus toisella kotimaisella kielellä, ruotsi, 1 osp. Kurssin sisällöt ja arviointikriteerit perustuvat Saimaan ammattiopisto Sampon yhteisten tutkinnon osien valinnaisiin osaamistavoitteisiin 3.8.2020.

Yhteiset tutkinnon osat. Koulutuksen järjestäjän laatimat valinnaiset osaamistavoitteet 3.8.2020. http://www.edusampo.fi/files/3151/Yhteisten_tutkinnon_osion_valinnaiset_osaamistavoitteet_lv2020-2021.pdf. Viitattu 12.10.2020.

Kurssilla

- tutustut suomen kielen uusien sanojen muodostamisen tapoihin
- teet havaintoja suomen kielen muuttumisesta eri puolilla Suomea sekä eri tilanteissa
- määrittelet, mitä kulttuuri tarkoittaa
- pohdit suomalaisen kulttuurin piirteitä
- etsit tietoa ja käytät erilaisia lähteitä
- arvioit tekstien sisältöä ja harjoittelet esittämään siitä omia perusteluja ja näkemyksiä
- kertaat lähteiden merkitsemisen perusperiaatteet.

Kurssi jakautuu seuraaviin osioihin:

1. Sanojen muodostamisen periaatteet: miten kieleen saadaan uusia sanoja?
2. Suomen kielen muuttuvat muodot: murteet
3. Suomen kielen muuttuvat muodot: slangi
4. Suomen kielen muuttuvat muodot: puhekieli ja yleiskieli, asiatyyli ja arkityyli
5. Suomen kielen nimistö: kielen muutos yritysten ja henkilöiden nimissä
6. Mitä kulttuuri on?
7. Suomalainen kulttuuri - kulttuurityö

Jokainen kurssin osio vastaa kahden tunnin työskentelyä lukuun ottamatta kahta viimeistä osiota 6 ja 7, joihin on yhteensä varattu kuusi tuntia työaikaa. Kurssin tehtävät palautetaan Moodlessa tehtävän palautuslaatikkoon. Muistathan, että tehtävien kopiointi on kiellettyä.

Osa kurssin tehtävistä on jaoteltu arvosanatavoitteiden mukaisesti. Lue siis tarkasti tehtävän tehtävänanto. Jos koko tehtävän edessä on * -merkki ja teksti Arvosanatavoitteiden 4 ja 5 tehtävät / Arvosanatavoitteiden 3, 4 ja 5 tehtävät, tehtävät koskevat vain kyseisiä arvosanoja tavoittelevia.